हिन्दुस्तान के हीरो के लिए हुए मत सर्वेक्षण में बिहार को छोड़कर शेष भारत में यदि लोगों की जुबान पर राहुल गांधी का नाम है तो यह मात्र संयोग नहीं है। कुल मतों में 33 फीसदी मत उन्हें देकर हमारे देश भर में फैले पाठकों ने उनके अव्वल राजनीतिज्ञ होने पर अपनी स्वीकृति की मोहर लगा दी है। इसकी बानगी यूपी और दिल्ली के आंकड़े देते हैं जहां उन्हें करीब 43 फीसदी मत मिले हैं। राहुल जो कुछ भी करते हैं, वह लीक से हटकर ही होता है। यही वजह है कि आए दिन वे किसी न किसी खूबी के लिए चर्चा में रहते हैं। वे हिन्दुस्तानी जिन्दगी से साक्षात्कार करने के इरादे से कभी किसी दलित की कुटिया में जाकर रात गुजारते हैं तो कभी सुरक्षा घेरे को धता बताकर दूर से उम्मीदें बांधते किसी गरीब की फरियाद खुद उस गरीब के करीब जाकर तन्मयता से सुनते हैं। न सिर्फ सुनते हैं, बल्कि उसकी परेशानी दूर करने का हर संभव प्रयास भी फौरन करते हैं। उनकी तेज तर्रार अंदाज में कार्य करने की शैली ने बूढ़ी होती पार्टी में नए रक्त का संचार किया है। बोले तो देश की नई पीढ़ी का नेतृत्व उन्होंने एकछत्र अंदाज में संभाला है। भले ही राहुल को राजनीति विरासत में मिली है। लेकिन उन्होंने कांग्रेस की उस परंपरा को नहीं अपनाया जिसमें सत्ता-सुख भी विरासत के उपहार की तरह मिल जाता। उन्होंने विनम्रता से अति उत्साही कांग्रेसियों के उस प्रस्ताव को साफ ठुकराया जिसमें उन्हें प्रधानमंत्री या कैबिनेट मंत्री बनाने की वकालत की गई थी। राजनीति में सक्रिय होने के बाद 2004 में अमेठी से लोकसभा का चुनाव लड़कर जीतने वाले राहुल ने पूरे देश में घूम-घूम कर इस देश के राजनीति दर्शन को अपने ढंग से समझने का काम किया और उसके बाद ही पार्टी का महासचिव पद संभाला। अपनी पार्टी में भी चाटुकारों से दूर रहने की खास नीति राहुल ने अपनाई। इसके बाद देश के युवाओं को कांग्रेस से जोड़ने में उन्होंने सबसे ज्यादा मेहनत की। राजनीति में ईमानदारी का शालीन स्वर है जो उनके कद को ऊंचा करता है। नरेगा, आरटीआई, युवा हित और प्रशासनिक व्यवस्था में सुधार उनकी प्राथमिकताओं में सरे फेहरिस्त हैं। समस्याओं और कमियों को वे छुपाते-दबाते नहीं, बल्कि उसका रचनात्मक समाधान सुझाते नजर आते हैं। शायद यही वजह है कि वे भावी हिन्दुस्तान के सबसे पसंदीदा राजनैतिक हीरो बनकर उभरे हैं।